钦定古今图书集成/明伦汇编/氏族典/第342卷 > 刘鸿训
## 钦定古今图书集成/明伦汇编/氏族典/第342卷 > 刘鸿训

按《明外史刘鸿训传》：“鸿训，字默成，长山人。父一相，由
进士历南京吏科给事中。执政者忌一相，出为陇右
佥事，终陕西副使。万历四十一年，鸿训登第，由庶吉
士授编修。母丧服阕，起右中允，进左谕德。父丧归。天
启六年，起少詹事，忤魏忠贤，斥为民。庄烈帝即位，拜
礼部尚书兼东阁大学士，参预机务。崇祯元年四月”
还朝。是时忠贤虽败，其党犹满朝。鸿训乃毅然主持，
次第斥之，人情大快。以四川贼平，加太子太保，进文
渊阁。关门兵以缺饷鼓噪，帝意责户部，而鸿训请发
帑三十万，示不测恩，由是失帝指，至有改敕书之事。
给事中李觉斯言：“槁具兵部送之。辅臣审定，令中书
缮写。”写讫，复审视进呈。帝心疑其事，御便殿以问诸
阁臣，阁臣谢不知。帝怒，乃阅兵部揭，有“鸿训批西司
房”语，遂革职候勘。无何，御史田时震劾鸿训纳贿，竟
谪戍代州。七年卒戍所。福王时，复官。